किशनगढ़ मामलों की अलग से मिनिस्ट्री बना दें
राजस्थान की पहली विधानसभा में चांदमल मेहता किशनगढ़ से कांग्रेस पार्टी से जीत कर आए थे। विधानसभा में प्रश्न पूछने, अलग-अलग विषयों पर अपनी राय व्यक्त करने, किशनगढ़ के सभी विभागों और समस्याओं के मुद्दे उठाने में कभी नहीं चूकते थे। तब के सदस्य उन्हें एक सक्रिय एवं तेजतर्रार पार्लियामेंटेरियन मानते थे। चांदमल मेहता ही वे विधायक थे, जिन्होंने पूर्व मुख्यमंत्री जयनारायण व्यास के जोधपुर और जालौर से पराजित होने के बाद उनके लिए त्याग पत्र देकर अपनी सीट खाली कर दी थी। 20 मार्च, 1956 को चांदमल मेहता ने किशनगढ़ की बंद महाराजा मिल्स चालू करने के बारे में एक सवाल पूछा। मदनगंज और किशनगढ़ क्षेत्र के अधिकांश मुद्दों पर उन्होंने कई सवाल पूछे। जब इस मिल को पुन: चालू करने की मांग पर उद्योगमंत्री भोगीलाल पंड्या ने सरकार की ओर से असमर्थता व्यक्त की तो मेहता फिर भी लगातार पूरक प्रश्न पूछते रहे। आखिर में उद्योगमंत्री को कहना पड़ा कि हिन्दुस्तान में अनेकों फैक्ट्रियां हैं। बंद होती रहती हैं और खुलती रहती हैं। सरकार किन-किन की गारंटी लेती रहेगी। इस पर विपक्ष के नेता कु. जसवंत सिंह ने एक पूरक सवाल पूछा कि किशनगढ़ के बारे में भिन्न-भिन्न प्रश्न आते हैं। काफी पूछताछ होती है। तो इसके लिए अलग मिनिस्ट्री ही क्यों कायम कर दी जाए जो किशनगढ़ अफेयर्स ही देखे और जवाब देती रहे। बस उनके इस कथन पर सदन के सदस्य जोरो से हंस उठे। -श्यामआचार्य
hin_Deva hin_Deva